Predkladacia  správa

          Na základe uznesenia vlády Slovenskej republiky číslo 855  zo dňa 6. októbra 1999 bolo uložené ministrovi hospodárstva zabezpečiť účasť na zasadnutí a informovať o činnosti  2. Pracovného stola pre ekonomickú rekonštrukciu, rozvoj a spoluprácu v rámci Paktu stability pre juhovýchodnú Európu.
	
V dňoch 20. a 21. júna 2002 sa stretol na svojom 6. zasadnutí Pracovný stôl č. 2 Paktu stability o hospodárskej  obnove, rozvoji a spolupráci v Sofii, ktorého sa zúčastnil Juraj Zahradníček, pracovník 2. teritoriálneho odboru Ministerstva hospodárstva SR. Stretnutie formálne otvoril podpredseda vlády a minister hospodárstva Bulharskej republiky p. Nikolaj Vassilev, ktorý zdôraznil záujem svojej vlády o aktívnu spoluúčasť na aktivitách Paktu stability a vôľu prispieť v čo možno najväčšom rozsahu k úspechu tohto zoskupenia a špeciálny koordinátor Dr. Erhard Busek, ktorý sa odvolal na stretnutie mimoriadneho Regionálneho stola, ktoré sa konalo v Bukurešti a na ktorom boli potvrdené racionálne aktivity Paktu stability. Opätovne zdôraznil ciele, stanovené pre Pracovný stôl č. 2 pre rok 2002.

Predseda Pracovného stola č. 2 p. Saccomanni vo svojom stručnom úvodnom prejave poznamenal, že Pracovný stôl od ostatného stretnutia v Sarajeve dosiahol pozitívne výsledky, avšak niektoré implementačné prvky je potrebné prehodnotiť. Navrhol, aby v budúcnosti na zasadnutiach Pracovného stola bol vytvorený väčší priestor na neformálnu výmenu názorov ku kľúčovým otázkam. Predsedajúca krajina EÚ, reprezentovaná španielskym veľvyslancom p. Salasom, zdôraznila, že procesy stabilizácie, asociácie a prístupové procesy zostávajú základnými nástrojmi, ktoré EÚ ponúka v záujme zabezpečenia stability v regióne a veľvyslanec uvítal vzrastajúci význam doplnkových aktivít Procesu stabilizácie a asociácie a Paktu stability. Námestníčka ministra zahraničných vecí Bulharskej republiky p. Miničová podala v mene predsedníctva Procesu spolupráce v krajinách JVE (SEECP) správu o stretnutí ministrov zahraničných vecí SEECP, ktoré sa konalo dňa 19. júna 2002 v Belehrade. Na tomto stretnutí vyzvali ministri všetky krajiny, aby uzavreli bilaterálnu sieť dohôd o voľnom obchode v súlade s ustanoveniami Memoranda o porozumení v oblasti obchodu.